
	Analýza vplyvov na životné prostredie

	V prípade, že je predkladaný materiál posudzovaný podľa Zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov (EIA/SEA), tak nie je nutné vypĺňať túto analýzu. Proces EIA/SEA nahrádza Analýzu vplyvov na životné prostredie podľa Jednotnej metodiky na posudzovanie vybraných vplyvov. Túto informáciu je potrebné uviesť v Doložke vybraných vplyvov a v Poznámkach uviesť odkaz na proces. Pred predložením do PPK je však nutné mať Záverečné stanovisko z EIA/SEA procesu.


	5.1 Ktoré zložky životného prostredia (najmä klimatickú zmenu, ovzdušie, voda, horniny, pôda, organizmy) budú predkladaným materiálom ovplyvnené, a aký bude ich vplyv?

	Pre celú EÚ sa očakávajú priaznivé environmentálne dopady v priemyselných sektoroch podliehajúcich mechanizmu CBAM. Cieľom fondu je urýchliť investície do dekarbonizácie v kritických rokoch 2026 – 2027, kedy dochádza k postupnému rušeniu bezodplatných kvót. Podľa SWD sa očakáva, že podpora zameraná na energetickú efektívnosť a nízkouhlíkové technológie prispeje k zníženiu emisií v odvetviach ako oceliarsky, hlinikársky či hnojivársky priemysel.
Hoci fond disponuje limitovaným rozpočtom (približne 632 mil. EUR), jeho stimulačný účinok má zabrániť odkladu investícií do čistých technológií. 


	5.1.1 Vplyvy na ovzdušie (množstvo očakávaných navýšených alebo ušetrených emisií znečisťujúcich látok v ovzduší):
V dostupnom sprievodnom dokumente útvarov Európskej komisie (SWD) identifikuje pozitívne vedľajšie prínosy v podobe znižovania priemyselných emisií znečisťujúcich látok, ako sú oxidy síry, oxidy dusíka a tuhé znečisťujúce látky. Tieto prínosy sú priamym dôsledkom modernizácie technologických procesov, ktoré sú podmienkou pre získanie podpory z fondu. Samostatná kvantifikácia dopadov na kvalitu ovzdušia pre SR nebola vykonaná, avšak vzhľadom na koncentráciu ťažkého priemyslu na Slovensku možno očakávať lokálne pozitívne vplyvy v priemyselných aglomeráciách.

	5.1.2 Vplyvy na vodu vrátane odpadových vôd (množstvo pitnej a úžitkovej vody, akým spôsobom a odkiaľ budú vodné zdroje získavané, množstvo a spôsob likvidácie/nakladania s odpadovými vodami a pod.):
Návrh nemá identifikovaný priamy vplyv na množstvo pitnej alebo úžitkovej vody. Nepriamo však môže podpora čistých technológií viesť k zavádzaniu procesov s nižšou vodnou náročnosťou alebo efektívnejším čistením priemyselných odpadových vôd v modernizovaných prevádzkach.

	5.1.3  Vplyvy na pôdu a horninové prostredie:
Návrh nemá vplyv na pôdu a horninové prostredie.

	5.1.4  Vplyvy na organizmy:
Návrh nemá identifikovaný priamy vplyv na organizmy. Sekundárne však zníženie depozície znečisťujúcich látok z priemyslu do ekosystémov môže prispievať k ochrane biodiverzity.

	5.1.5  Vplyvy na odpady (koľko akého druhu odpadu bude prijatím a realizovaním predkladaného materiálu produkované, ako s ním bude nakladané a ako prispeje materiál k rozvoju a posilneniu obehovej ekonomiky):
Návrh podporuje obehové hospodárstvo prostredníctvom investícií do materiálovej efektívnosti. V SWD sa uvádza, že dekarbonizačné investície často zahŕňajú lepšie využívanie druhotných surovín (napr. kovový šrot v oceliarstve), čo prispieva k znižovaniu produkcie priemyselného odpadu a k posilneniu obehovej ekonomiky.

	5.2 Bude mať predkladaný materiál vplyv na chránené územia a ak áno, aký? 

	Priamy osobitný vplyv na chránené územia v SR nie je v priložených materiáloch samostatne identifikovaný ani kvantifikovaný. 

Za sekundárny osobitný vplyv sa môže považovať celoeurópske znižovanie priemyselných emisií, ktoré má dlhodobý priaznivý vplyv aj na územia v nachádzajúce sa v blízkosti priemyselných centier.

	5.3 Bude mať predkladaný materiál vplyv na zmenu klímy a ak áno, aký? (typ, veľkosť a rozsah vplyvu). 

	Popíšte, akým spôsobom (pozitívne, negatívne) sa bude predkladaný materiál podieľať na znižovaní emisií skleníkových plynov a na adaptácii na zmenu klímy.
Predkladaný materiál má výrazne pozitívny vplyv na zmenu klímy. Jeho hlavným cieľom je zmiernenie rizika úniku uhlíka a podpora dekarbonizácie priemyslu. Podľa SWD návrh priamo cieli na zníženie emisií v sektoroch, ktoré v súčasnosti tvoria významnú časť emisií skleníkových plynov EÚ. Fond je navrhnutý tak, aby vyplnil finančnú medzeru vzniknutú rušením bezodplatne pridelených kvót ETS (odhadom 15 mil. ton CO₂ ušetrených kvót v rokoch 2026-2027), čím motivuje podniky k udržaniu ich dekarbonizačných trajektórií v súlade s cieľom klimatickej neutrality do roku 2050.



	5.4 Bude mať predkladaný materiál vplyvy na životné prostredie presahujúce štátne hranice? (ktoré zložky a ako budú najviac ovplyvnené)?

	Áno, účinky sú nadnárodné. Znižovanie globálnych emisií skleníkových plynov z európskeho priemyslu a prevencia úniku uhlíka do tretích krajín (kde je výroba často environmentálne náročnejšia) má globálny prínos pre stabilitu klimatického systému. Zároveň zníženie cezhraničného prenosu znečisťujúcich látok v ovzduší zlepší kvalitu prostredia v susedných štátoch.

	5.5 Aké opatrenia budú prijaté na zmiernenie negatívneho vplyvu na životné prostredie?

	Materiál má primárne pozitívny charakter. Prísne podmienky (conditionality) naviazané na vyplácanie podpory – ako sú energetické audity a plány klimatickej neutrality – slúžia ako poistka, že finančné zdroje budú využité výhradne na environmentálne prínosné projekty.





Poznámka predkladateľa:
Konkrétne dopady návrhu na životné prostredie v SR nie je možné presne kvantifikovať na základe priloženého pracovného dokumentu EK, ktorá pracuje s agregovanými dátami. Relevantný je však slovenský kontext vyplývajúci z aktualizácie Národného energetického a klimatického plánu Slovenskej republiky (NECP SR, apríl 2025), ktorý definuje hĺbkovú dekarbonizáciu priemyslu ako nevyhnutný predpoklad pre splnenie národných klimatických cieľov.

V prípade, že v rámci legislatívneho procesu dôjde k úprave návrhu v súlade so slovenskými námietkami a obavami, najmä prostredníctvom garantovania mechanizmu spravodlivej návratnosti (fair return) a zabezpečenia rozpočtovej neutrality, možno očakávať maximalizáciu pozitívnych environmentálnych vplyvov na území SR. Takto upravený návrh by umožnil, aby finančné zdroje získané z odvodu výnosov CBAM boli cielene a v plnej miere reštriktívne reinvestované do slovenskej priemyselnej infraštruktúry.

Pre SR, ako krajinu s vysokým podielom energeticky náročného priemyslu na HDP, by takto modifikovaný nástroj predstavoval kľúčový akcelerátor prechodu na nízkoemisné technológie v kritickom období rokov 2026 – 2027. Implementácia návrhu so zapracovanými pripomienkami SR by tak zabezpečila nielen ochranu domácej konkurencieschopnosti, ale aj faktické naplnenie scenára WAM (scenár s dodatočnými opatreniami) podľa NECP, čo by viedlo k merateľnému zníženiu emisií skleníkových plynov a priemyselných znečisťujúcich látok priamo v najviac zaťažených regiónoch Slovenska.

